stanford-oval/wikipedia huggingface dataset:
הכוחות המזוינים של קנדה
מדיניות ההגנה

מאז מלחמת העולם השנייה מדיניות ההגנה של קנדה שמה דגש באופן תמידי על שלושה יעדי על:
הגנתה של קנדה.
הגנתה של צפון אמריקה בשיתוף עם ארצות הברית.
תרומה לביטחון העולמי.
במהלך המלחמה הקרה, התמקדה מדיניות ההגנה הקנדית בתרומה לביטחונה של אירופה כנגד איום צבאי סובייטי. בתקופה זו היו מוצבים כוחות היבשה והאוויר של קנדה באירופה החל מראשית שנות החמישים ועד לסוף שנות התשעים.
מאז סיום המלחמה הקרה, כאשר ברית נאט"ו שינתה את שדה פעולתה, כוחות ההגנה של קנדה גם הם נעשו מעורבים במשימות ביטחון עולמיות בחלקים רבים בתבל שהבולטת מבניהן היא המשימה באפגניסטן מאז 2002.
מדיניות ההגנה של קנדה מבוססת כיום על "אסטרטגיית ההגנה הראשונה של קנדה" (Canada First Defence Strategy), שפורסמה ב-2006. המדיניות מבוססת על כך שכוחות ההגנה של קנדה מוכוונת ומצוידת לבצע שש משימות ליבה בתוך קנדה, בצפון אמריקה וברחבי תבל. משימותיהם של כוחות ההגנה היא להשיג את היכולות הבאות:
ביצוע משימות יומיות במולדת וביבשת, כולל באזור הארקטי ובאמצעות פיקוד הגנת האוויר והחלל של צפון אמריקה (NORAD).
תמיכה באירועים בינלאומיים המתקיימים בקנדה כמו אולימפיאדת ונקובר (2010).
תגובה למתקפות טרור גדולות.
סיוע לרשויות האזרחיות של קנדה במצבי משבר כמו אסונות טבע.
הובלת או ביצוע משימות בינלאומיות בטווח הארוך
שיגור כוחות תגובה למצבי משבר במקומות אחרים בעולם לטווח קצר.
בהתאם למשימות ולעדיפויות הללו, כוחות ההגנה של קנדה גם תורמים לתחום הדיפלומטיה הצבאית באמצעות מגוון של פעילויות, כולל הצבתם של הנספחים הצבאיים, השתתפות בפורומים צבאיים דו-צדדיים ורב-צדדיים, ביקורי ספינות ומטוסים, אימונים משותפים ופעילויות לקידום יחסים בינלאומיים.
מדיניות ההגנה > כיום (2025-)

נכון ל-2025 מדיניות ההגנה של קנדה ("Strong, Secure, Engaged") היא אסטרטגיה ביטחונית שפורסמה על ידי ממשלת קנדה, במטרה להגדיר את כיווני הפעולה של הכוחות המזוינים הקנדיים לאורך 20 השנים הבאות. המדיניות כוללת התחייבויות להגדלת תקציב ההגנה, חיזוק יכולות הצבא ושיפור התמיכה באנשי הכוחות המזוינים ובני משפחותיהם.
המדיניות כוללת תכנון להגדלת תקציב ההגנה מ-18.9 מיליארד דולר בשנת 2016-17 ל-32.7 מיליארד דולר בשנת 2026-27, במטרה להבטיח כי הכוחות המזוינים יצוידו בצורה מיטבית למשימותיהם, הכוללות פעולות הומניטריות, שמירה על ביטחון לאומי ושיתוף פעולה בינלאומי. כמו כן, המדיניות מדגישה את מחויבותה של קנדה לבריתות ולארגונים בינלאומיים, ואת החשיבות של כוח אדם מגוון וגמיש.
בנוסף, המדיניות מספקת תמיכה רחבה לחיילים ולמשפחותיהם, לרבות הקלות מס לחיילים המוצבים במשימות בינלאומיות ושיפור התנאים הסוציאליים והשירותים הנלווים לאורך כל שלבי הקריירה הצבאית. היא מציבה הנחיות ברורות לגבי סדרי העדיפויות הביטחוניים של קנדה, ומתייחסת לשינויים בסביבה הביטחונית הגלובלית.
היסטוריה > הקמה

לפני איחודה של קנדה ב-1867 תושבי המושבות הבריטיות והצרפתיות שכיום מהוות את קנדה המאוחדת, שירתו בצבאותיהם הרגילים של שתי המעצמות הללו ובקבוצות מיליציה מקומיות. אלה האחרונים סייעו להגנתם של אזורי מגוריהם כנגד התקפות של מעצמות אירופאיות אחרות, התקפות של תושביה המקוריים של קנדה ומאוחר יותר כנגד כוחות הצבא האמריקנים במהלך מלחמת העצמאות של ארצות הברית ובמלחמת 1812 ובנוסף ב"פשיטות הפניאניות" (Fenian raids), ב"מרד הנהר האדום" (Red River Rebellion) וב"מרד הצפון-מערבי" (North-West Rebellion). כתוצאה מכך, שורשיהן של כמה יחידות של צבא קנדה מגיעות עד ראשית המאה ה-19, כאשר יחידות מיליציה הוקמו כדי לסייע להגנתן של המושבות הבריטיות בצפון אמריקה כנגד פלישות של ארצות הברית.
האחריות לפיקוד הצבאי נותרה בידי הכתר והמפקד הצבאי של צפון אמריקה ישב בהליפקס עד לעזיבתם את העיר של כוחות הצבא הבריטי והצי המלכותי הבריטי ב-1906. לאחר מכן הוקם הצי המלכותי הקנדי ועם התפתחותה של התעופה הצבאית הוקם גם חיל האוויר המלכותי הקנדי. כוחות אלה הוכפפו ל"משרד המיליציות וההגנה" (Department of Militia and Defence). ב-1923 מוזג המשרד תוך "משרד ההגנה הלאומי" (Department of National Defence), אך כוחות היבשה בקנדה לא נקראו "צבא קנדה" עד נובמבר 1940.
המשימה הראשונה של כוחות צבאיים קנדים מעבר לים הייתה במלחמת הבורים השנייה, כאשר כמה יחידות הוקמו כדי לשרת תחת פיקוד בריטי. באופן דומה, כאשר בריטניה נכנסה למצב מלחמה מול גרמניה במלחמת העולם הראשונה, כוחות קנדים נקראו להשתתף בזירת המלחמה באירופה. בהמשך השתתפה קנדה במלחמת העולם השנייה ובמלחמת קוריאה.
מאז 1947 היחידות הצבאיות הקנדיות השתתפו ביותר מ-200 פעולות ברחבי העולם. החיילים, אנשי הצי ואנשי האווירייה הקנדים נחשבים למקצועיים בקנה מידה עולמי כשביצעו את תפקידיהם בצורה ראויה לשבח במהלך העימותים הללו ובמסגרת השתתפותה של המדינה במשימות של נאט"ו במהלך המלחמה הקרה, מלחמת המפרץ הראשונה, מלחמת קוסובו ומשימות שמירת השלום של האו"ם כמו במלחמת סיני, ברמת הגולן, קפריסין, קרואטיה, בוסניה, אפגניסטן ולוב. קנדה החזיקה נושאת מטוסים בין השנים 1957 עד 1970 במהלך המלחמה הקרה, שלא השתתפה אף פעם בקרבות אך לקחה חלק במשימות הסיור במהלך משבר הטילים בקובה.
קרבות שמהווים נקודות ציון חשובות בהיסטוריה הצבאית של קנדה הם: קרב רכס וימי וקרב פשנדל, במלחמת העולם הראשונה, הפשיטה על דייפ, קרב אורטונה, הפלישה לנורמנדי, הקרב על קן, הקרב על שלדט, הקרב על בריטניה, המערכה באוקיינוס האטלנטי והפצצת הערים הגרמניות במלחמת העולם השנייה ולאחרונה הקרב בכיס מדאק במלחמת העצמאות של קרואטיה.
עם סיומה של מלחמת העולם השנייה, היו ברשותה של קנדה הצי השלישי בגודלו בעולם, חיל האוויר הרביעי בגודלו בעולם וצבא המתנדבים הגדול ביותר שהתקיים אי פעם. גיוס חובה לשירות מעבר לים הוחל רק בסוף המלחמה ורק 2400 מגויסים במסגרת זו השתתפו בקרבות.
היסטוריה > כוחות ההגנה מאז איחודם

כוחות ההגנה של קנדה מאוחדים מאז 1 בפברואר 1968, כאשר צבא קנדה, הצי המלכותי הקנדי וחיל האוויר המלכותי הקנדי מוזגו למבנה מאוחד. עם זאת, שורשיהם של כוחות ההגנה מתחילים בקבוצות המיליציה הקולוניאליים ששירתו לצדם של חילות המצב של הצבאות וחילות הים של צרפת ושל בריטניה, מבנה ארגוני שהיה קיים עד לראשית המאה העשרים. לפיכך, צבא וצי קנדיים נפרדים ובהמשך גם חיל אוויר, היו כפופים לממשלת בריטניה, עקב ההסדרים התחוקתיים שהיו נהוגים אז, עד לשנת 1931, כאשר קנדה קיבלה את עצמאותה החוקתית, בין השאר בזכות ההישגים וההקרבה של החיילים הקנדים במלחמת העולם הראשונה.
תקציבם השנתי של כוחות ההגנה עומד כיום על כ-20 מיליארד דולר קנדי וכיום הם במקום ה-74 העולמי מבחינת כלל כוח האדם שלהם ובמקום ה-58 העולמי מבחינת גודל כוח האדם הפעיל שלהם. כוח האדם כיום עומד על כ-68,000 איש בשירות סדיר, 27,000 איש בשירות מילואים, 5000 רינג'רים וכ-19,000 איש ב"כוחות המילואים המשלימים". בסך הכול מדובר על כ-119,000 איש. גודלם של כוחות המילואים הראשיים אמור לעמוד על 30,000 בשנת 2020 ומספר החיילים בשירות פעיל אמור להגיע לכ-70,000, בנוסף ל-5000 הרינג'רים ול-19,000 אנשי המילואים המשלימים ולהסתכם בכ-124,000 איש. כוח אדם זה משרת במספר רב של בסיסים הממוקמים בכל רחבי קנדה.
ב-2008 הגדילה ממשלת קנדה את מאמציה, במסגרת "אסטרטגיית ההגנה הראשונה של קנדה" כדי להפוך את כוחות ההגנה למודרניים באמצעות רכישת ציוד חדש, שיפור שיטות ההדרכה והמוכנות לצד הקמתו של רגימנט כוחות מיוחדים. תקציבים נוספים הושקעו גם בתהליכי הגיוס שירד בהיקפו במהלך שנות השמונים והתשעים, כנראה בשל העובדה שדעת הקהל הקנדית תופסת את תפקידם של כוחות ההגנה ככוחות שמירת שלום יותר מאשר צבא, כפי שמשתקף בסקר שנערך ב-2008 על ידי משרד ההגנה. בסקר התברר כי כשני שלישים מהציבור הקנדי הסכימו עם השתתפותה של המדינה בפלישה לאפגניסטן ושכוחות ההגנה צריכים להיות חזקים יותר, אך הסכימו עם כך שיש לבצע שינוי בכוחות, בעיקר לחזק את מוכנותם להתמודדות עם אסונות טבע. כוחות ההגנה התמודדו עם פרישה של אנשיו בשנים 2006–2008 בשיעור שנתי של 6%-9.2%.
המאמצים לחידוש כוחות ההגנה וציודם מחדש התבטאו ברכישת ציוד כמו טנקי מערכה, ארטילריה, כלי טיס בלתי מאוישים ומערכות נוספות, לצורך שימוש במשימות באפגניסטן. כמו כן הקיפו המאמצים יוזמות לחדש מה שקרוי "יכולות ליבה", כמו צי מטוסי התובלה לטווח בינוני, מטוסי הC-130 הרקולס וצי המשאיות וכלי הרכב המשוריינים של הצבא. בנוסף, מערכות חדשות, כמו מטוסי התובלה האסטרטגיים C-17 גלובמאסטר ומסוקי הCH-47 צ'ינוק, גם הם נרכשו עבור כוחות ההגנה. אף על פי שיכולת הקיום של "אסטרטגיית ההגנה הראשונה" ממשיכה להיתקל בקשיים, במקור כוונתה היא:
הגדלת כוח האדם ל-70,000 איש בשירות סדיר ו-30,000 איש בשירות מילואים.
החלפת מכליות התדלוק הנוכחיות של הצי ב-2–3 חדשות.
בניית 15 ספינות מלחמה שיחליפו את המשחתות והפריגטות הנוכחיות.
רכישת ספינות לסיורים באזור הארקטי.
החלפת צי מטוסי הסיור הימיים ב-10–12 מטוסים חדשים.
חיזוק המוכנות והיכולות המבצעיות.
שיפור וחידוש מבנה הכוחות.
סמכויות בתחום ההגנה והביטחון

חוקת קנדה מגדירה שהמפקד העליון של כוחות ההגנה הוא הריבון, מלכת קנדה, שמאז 1904 מאציל את סמכויותיו למושל הכללי של קנדה. כל הפקודות למשימותיהם של הכוחות, כולל הכרזה על מלחמה, נחתמות על ידי המונרך או על ידי המושל הכללי. עם זאת, על פי חוק וסטמינסטר מ-1931 ועל פי הנוהג המקובל, חייבים המונרך והמושל הכללי לפעול על פי הצעתם של שרי הקבינט, כולל ראש הממשלה ושר ההגנה שאחראים בפני הפרלמנט.
חוק ההגנה הלאומית (National Defence Act) מסדיר את ארגון הסמכויות בענייני הגנה בין המושל הכללי, ראש הממשלה ושר ההגנה הלאומית.
סמכויות בתחום ההגנה והביטחון > המושל הכללי

המפקד העליון של הכוחות המזוינים של קנדה;
ממנה את ראש המטה הכללי של קנדה, זאת על פי המלצה של הראש הממשלה;
ממנה את מפקדי של הרגימנטים הקנדיים על פי המלצה של השר להגנה הלאומית;
מאשר את העיצובים החדשים של סמלי הצבא והסמלים המיוחדים המוקנים לחיילי הצבא הקנדי.
מבקר בבסיסי צבא קנדיים, הן בבית והן בחו"ל, כדי להוקיר את עבודת החיילים.
חותם על תעודות מינויים (commission scrolls) של חיילי הצבא הקנדי.
לוקח חלק באירועים טקסיים חשובים נוספים, כגון יום הזיכרון להוקרת חיילים שנפלו במלחמות.
מעניק אותות צבאיים כגון הסדר הצבאי המיוחד (Order of Military Merit), עיטורי שירות ראוי (Meritorious Service), עיטורי אומץ צבאי (Military Valour decorations) וכמו כן את המדליות לשירות בשלום (Peacekeeping) והמדליות לשירות מיוחד (Special Service medals).
סמכויות בתחום ההגנה והביטחון > ראש הממשלה

המנחה והמוביל את קביעת המדיניות הצבאית וההגנתית של קנדה מכוח תפקידו כאחראי על ניהול המדיניות הכללית של הממשלה;
כל יציאה לפעילות צבאית, פריסת כוחות מעבר לים של הכוחות המזוינים הקנדיים תתקבל על ידי הקבינט, במקרים אחרים על ידי ראש הממשלה ובעצת שר ההגנה הלאומית בלבד;
סמכויות בתחום ההגנה והביטחון > שר ההגנה הלאומית

עומד בראש מחלקת ההגנה הלאומית;
אחראי בפני הפרלמנט;
אחראי על ניהול והכוונה של הכוחות המזוינים הקנדיים ושל כל העניינים הנוגעים להגנה הלאומית;
מבטיח שפעילויות ההגנה הנוכחיות והמוצעות משקפות את סדרי העדיפויות והיעדים הלאומיים של ממשלת קנדה;
רשאי לאשר לכוחות המזוינים הקנדיים לבצע כל תפקיד הכרוך בשירות ציבורי, כגון תמיכה לסוכנויות אזרחיות בתגובה מצבי חירום.
אחראי על מחקר ופיתוח הנוגע להגנת קנדה.
מבנה נוכחי

המושל הכללי ממנה, על פי הצעתו של ראש הממשלה את "ראש מטה כוחות ההגנה" (Chief of the Defence Staff - CDF) כקצין הבכיר ביותר בכוחות ההגנה והוא, כראש מועצת כוחות ההגנה, מפקד על הכוחות. מועצת כוחות ההגנה פועלת בדרך כלל במטה כוחות ההגנה באוטווה. במועצת כוחות ההגנה יושבים ראשי פיקוד הכוחות המשולבים וראשי פיקוד הכוחות המיוחדים, סגן ראש מטה כוחות ההגנה ומפקדי הצי, הצבא, חיל האוויר וגופים נוספים. המלכה וחברים נוספים במשפחת המלוכה מכהנים כמפקדים של כבוד ביחידות שונות של כוחות ההגנה, אך אלה הם תפקידים טקסיים בלבד.
כוחות ההגנה של קנדה פועלים ב-27 בסיסים ראשיים ברחבי המדינה. מספר זה קטן בהדרגה מאז שנות השבעים, כאשר בסיסים נסגרו או אוחדו. הן הקצינים והן בעלי הדרגות האחרות מקבלים את הכשרתם ב"בית הספר להכשרה בסיסית ולמנהיגות" (Canadian Forces Leadership and Recruit School) בסיינט ז'אן סור רישלייה (Saint-Jean-sur-Richelieu) שבקוויבק. קצינים יכנסו בדרך כלל לשירות עם תואר אקדמאי מאוניברסיטה אזרחית או יקבלו אותו בסיום הכשרתם ב"קולג' המלכותי הצבאי של קנדה" (Royal Military College of Canada). הכשרה מקצועית ספציפית מתבצעת במגוון של בסיסי הדרכה ברחבי קנדה ובמידה מסוימת במקומות שונים בעולם.
מבנה נוכחי > צבא קנדה

בראשו של צבא קנדה עומד מפקד צבא קנדה והוא מורכב מחמש דיוויזיות. נכון להיום הכוחות הסדירים של הצבא ערוכים בשלוש קבוצות בריגדות ממוכנות. כל אחת מקבוצות אלה כוללות רגימנט אחד של כוחות ארטילריה, שריון והנדסה קרבית, שלושה גדודי חיל רגלים, גדוד לוגיסטיקה אחד גדוד קשר/מבצעים וכמה יחידות תמיכה קטנות. טייסת מסוקים טקטית וכוח פינוי קיימים בכל בריגדה. בנוסף קיימות בדיוויזיות השונות 10 קבוצות בריגדות מילואים.
מבנה נוכחי > הצי המלכותי הקנדי

בראשו של הצי המלכותי הקנדי עומד מפקד הצי וברשותו 33 ספינות מלחמה וצוללות המחולקות לצי הפסיפי ולצי האטלנטי. הצי מתוגבר במגוון של כלי טיס וספינות אספקה. הצי משתתף בתרגילים ובמבצעים משותפים של נאט"ו וספינותיו מוצבות בכל רחבי העולם במשימות בינלאומיות.
מבנה נוכחי > חיל האוויר המלכותי הקנדי

בראשו של חיל האוויר המלכותי הקנדי עומד מפקד חיל האוויר. מפקד דיוויזיית חיל האוויר הראשונה (1 Canadian Air Division) שהוא גם מפקד האזור הקנדי של פיקוד הגנת האוויר והחלל של צפון אמריקה (NORAD) שיושב בוויניפג אחראי על הפיקוד והשליטה של פעולות חיל האוויר בקנדה וברחבי העולם. משימותיה של הדיוויזיה הראשונה מתבצעות על ידי 11 כנפות שממוקמות ברחבי קנדה. מפקד דיוויזיית חיל האוויר השנייה (2 Canadian Air Division) אחראי על משימות ההדרכה והתמיכה. משימותיה של הדיוויזיה השנייה מתבצעות על ידי שתי כנפות. כל כנף מחולקת לטייסות מבצעיות וטייסות תמיכה, תחת פיקוד טקטי מאוחד המדווח למפקד המבצעים וכוח האדם שלהם נע בין כמה מאות לכמה אלפי איש. חיל האוויר מקיים גם משימות בשיתוף עם הפיקוד הצפוני של כוחות ההגנה באזור הארקטי וטייסות מטוסי CF-18 הורנט מוצבות לסירוגין בבסיסים הצפוניים ומבצעות שם אימונים וסיורים שוטפים.
מבנה נוכחי > פיקוד המבצעים המשותף

"פיקוד המבצעים המשותף" (Canadian Joint Operations Command) הוא מרכיב מבצעי שהוקם באוקטובר 2012 ובהקמתו מוזגו מפקדות מבצעיות ומנהליות שונות. הפיקוד החדש הוקם כתוצאה מצעדים לקיצוץ בתקציב הפדרלי של שנת 2012, שילוב משאבים, תפקידים ותחומי אחריות של המפקדות שקדמו להקמתו.
מבנה נוכחי > פיקוד הכוחות המיוחדים

"פיקוד הכוחות המיוחדים" (Special Operations Forces Command) הוא גוף בעל יכולת לפעול עצמאית אך בעיקר מתמקד בהפעלת כוחות מיוחדים.
מבנה נוכחי > קבוצת ניהול המידע

בין שאר תפקידיו אחראית "קבוצת ניהול המידע" (Information Management Group) על ניהול הלוחמה האלקטרונית, הגנה על מערכות הקשר והתקשוב של כוחות ההגנה ועל לוחמת סייבר.
מבנה נוכחי > קבוצת שירותי הרפואה

קבוצת שירותי הרפואה היא גוף משותף לכל הזרועות שכולל יותר מ-120 יחידות עצמאיות או מסופחות שמספקות שירותי רפואה לכוחות הגנה של קנדה. להוציא מקרים בודדים, כל היחידות כפופות לקצין הרפואה הראשי (Surgeon General).
מבנה נוכחי > כוחות המילואים

לכוחות ההגנה של קנדה יש כוחות מילואים המונים כ-50,000 איש שיכולים להיקרא לשירות בעתות חירום. מבנה כוחות המילואים הוא:
"כוחות המילואים הראשיים" (Primary Reserve), המגויסים בעת הצורך כיחידות מילואים אורגניות שלמות.
"כוחות המילואים המשלימים" (Supplementary Reserve), שכוח האדם שלהם מורכב מחיילים סדירים לשעבר, או חיילי כוחות המילואים הראשיים לשעבר, או כאלה ששירתו בצבאות זרים, שמגויסים באופן פרטני למילוי תפקידים בכוחות הסדירים על פי הצורך.
"ארגון הקאדטים" (Cadet Organizations Administration and Training Service)
"הרינג'רים הקנדים" (Canadian Rangers), מבצעים משימות סיור בצפון הארקטי ובאזורים מבודדים אחרים.
כוח אדם

אנשי כוחות המזוינים הקנדים מחולקים בהיררכיה של קצינים ושל בעלי דרגות אחרות.
| זרוע | סדיר | מילואים | סך-הכל חיילים |
| --- | --- | --- | --- |
|  צבא היבשה הקנדי | 22,500 | 21,500 | 44,000 |
|  חיל האוויר המלכותי הקנדי | 12,074 | 1,969 | 14,043 |
|  הצי המלכותי הקנדי | 8,400 | 4,100 | 12,500 |
מדים

אף על פי שכוחות ההגנה של קנדה מאוחדים תחת פיקוד אחד, קיימים עדיין מדים שונים לשלוש הזרועות השונים בצבעים שונים: כחול כהה לצי, ירוק לצבא וכחול בהיר לחיל האוויר. מדים אלה נמצאים בשימוש בחמש קטגוריות: מדים טקסיים (Ceremonial dress), מדי ערב (Mess dress), מדי שירות (Service dress), מדים מבצעיים (Operational dress) ומדים מקצועיים (Occupational dress), כמו של צוותי הרפואה וכו'.
ראו גם

צבא קנדה
הצי המלכותי הקנדי
חיל האוויר המלכותי הקנדי
שירות החקירות הלאומי של הכוחות הקנדיים
הערות שוליים

1 2 3 4 5  מתוך ספר העובדות העולמי של ה-CIA
1 2  Elizabeth II (1985). National Defence Act. II.14. Ottawa: Queen's Printer for Canada.
↑  "FAQ - What is the relationship between DND and the CF?". Department of National Defence.
1 2  Victoria (29 March 1867). Constitution Act, 1867. III.15. Westminster: Queen's Printer.
1 2 3  Department of National Defence "Canada First Defence Strategy"
↑  Treasury Board Secretariat. "Estimates > Reports on Plans and Priorities > 2012–2013". Queen's Printer for Canada.
↑  Department of National Defence (19 December 2008). "National Defence and the Canadian Forces > About DND/CF". Queen's Printer for Canada.
↑  "News Release – Canada First Defence Strategy". Casr.ca. 18 June 2008
↑  The Canadian Press (5 September 2005). "Canadians still view troops as peacekeepers: DND poll".
↑  The Canadian Press (21 November 2008). "Military as message for job seekers: we want you". CTV.
↑  National Defence, Accountabilities of the Minister, Deputy Minister and Chief of the Defence Staff, www.canada.ca, ‏2021-03-11
| נאט"ו ארגון האמנה הצפון-אטלנטית (NATO) |
| --- | --- | --- |
| הכוחות המזוינים של המדינות החברות | איטליה • איסלנד • אלבניה • אסטוניה • ארצות הברית • בולגריה • בלגיה • גרמניה • דנמרק • הולנד • הונגריה • הממלכה המאוחדת • טורקיה • יוון • לוקסמבורג • לטביה • ליטא • מונטנגרו • מקדוניה הצפונית • נורווגיה • סלובניה • סלובקיה • ספרד • פולין • פורטוגל • פינלנד • צ'כיה • צרפת • קנדה • קרואטיה • רומניה |  |
| פעולות צבאיות עיקריות | מלחמת המפרץ • מבצע משמר משותף • מבצע כוח מאוחד • מלחמת אפגניסטן • מלחמת עיראק • מבצע מגן האוקיינוס • התקיפה הצבאית הבין-לאומית בלוב • מבצע המאמץ הפעיל • מבצע שומר הים |  |
| --- | --- |
בקרת זהויות :  NLI: 987007259308505171  BnF: cb131952351 (data)  GND: 5279672-3  ISNI: 0000 0001 2295 5076  LCCN: n79034381  NKC: ko2003171869  NLA: 36440668  SUDOC: 035535865  VIAF: 147664183   WorldCat (עם VIAF): 147664183 
חיילים קנדים בקרב רכס וימי במלחמת העולם הראשונה - אפריל 1917
תושבי לייוורדן, הולנד מקדמים את חיילי צבא קנדה - 16 באפריל 1945
חיילי צבא קנדה בתרגיל - 2009.
חייל קנדי בתרגיל נאט"ו, 2017
משחתת של הצי המלכותי הקנדי
מטוס CF-18 הורנט של חיל האוויר המלכותי הקנדי
פדינגטון בג'ונגל

| --- | --- |

 מבוסס על:  "הרפתקאות הדוב פדינגטון" מאת מייקל בונד
 הופק בידי:  Rosie Alison 
 תסריט:  מארק ברטון, James Lamont 
 עריכה:  אונה ני דונגאילה 
 שחקנים ראשיים:  יו בונוויל סמואל ג'וסלין אוליביה קולמן אנטוניו בנדרס בן וישו Madeleine Harris ג'ולי וולטרס ג'ים ברודבנט אמילי מורטימר אימלדה סטונטון 
 מוזיקה:  דאריו מרינלי 
 צילום:  אריק וילסון 
 מדינה:  הממלכה המאוחדת, יפן, צרפת, ארצות הברית 
 חברת הפקה:  StudioCanal, Heyday Films, סרטי קולומביה 
 חברה מפיצה:  InterCom, StudioCanal, נטפליקס, סרטי קולומביה 
 הקרנת בכורה:  8 בנובמבר 2024 
 משך הקרנה:  106 דק'
 שפת הסרט:  אנגלית 
 סוגה:  סרט קומדיה, סרט לכל המשפחה, סרט מונפש למחצה, סרט הרפתקאות 
 מקום התרחשות:  פרו 
 הכנסות:  150 מיליון דולר  (13 במרץ 2025)
 סרט קודם:  פדינגטון 2
 דף הסרט ב־IMDb
 
פדינגטון בג'ונגל (באנגלית: Paddington in Peru) הוא סרט קומדיה לייב-אקשן בריטי משנת 2024 המבוסס על ספר הילדים הפופולרי "הרפתקאות הדוב פדינגטון" מאת מייקל בונד. את הסרט ביים דוגאל וילסון. הוא סרט המשך ל"פדינגטון 2" מ-2017. בסרט מככבים בן וישו, אמילי מורטימר, אנטוניו בנדרס ואוליביה קולמן.
תקציר העלילה

פדינגטון ובני הזוג בראון מחליטים לנסוע לפרו על מנת לפגוש את דודתו האהובה לוסי. אך לאחר שהם מגיעים לבית האבות בו לוסי התגוררה בשנים האחרונות הם מגלים שמאז שלוסי יצאה למסע מסתורי בג'ונגלים של פרו היא נעלמה. פדינגטון מחליט למצוא את הדודה לוסי ולהציל אותה בכל מחיר ובעקבות כך הוא יוצא למסע בג'ונגל יחד עם בני הזוג בראון.
צוות השחקנים הראשי

יו בונוויל בתפקיד הנרי בראון
אמילי מורטימר בתפקיד מרי בראון
מדלן האריס בתפקיד ג'ודי בראון
סמואל ג'וסלין בתפקיד ג'ונתן בראון
ג'ולי וולטרס בתפקיד גברת בירד
ג'ים ברודבנט בתפקיד סמואל גרובר
אוליביה קולמן בתפקיד קלריסה קאבוט / האם הכומרנית
אנטוניו בנדרס בתפקיד האנטר קאבוט
קרלה טוס בתפקיד ג'ינה קאבוט
בן וישו מדבב את קולו של פדינגטון בראון
אימלדה סטונטון מדבבת את קולה של הדודה לוסי
הפקה

הסרט צולם בבריטניה, קולומביה ופרו. אמילי מורטימר החליפה בסרט זה את סאלי הוקינס אשר גילמה את מרי בראון בסרטים הקודמים.
הערות שוליים

↑  "Paddington in Peru (PG)". BBFC. 22 באוקטובר 2024. ארכיון מ-4 בדצמבר 2024. נבדק ב-20 בנובמבר 2024. {{cite web}}:  (עזרה)
↑  Paddington in Peru, Box Office Mojo
בת ים השווה מיליון דולר

| --- | --- |
כרזת הסרט
כרזת הסרט
 בימוי:  מרווין לרוי 
 הופק בידי:  ארתור הורנבלו ג'ו.
 תסריט:  אוורט פרימן 
 עריכה:  ג'ון מקסוויני
 שחקנים ראשיים:  אסתר ויליאמס ויקטור מצ'ור וולטר פידג'ן
 מוזיקה:  אדולף דויטש
 צילום:  ג'ורג' ג' פולסיי 
 מדינה:  ארצות הברית ארצות הברית
 חברת הפקה:  מטרו גולדווין מאייר 
 חברה מפיצה:  מטרו גולדווין מאייר
 שיטת הפצה:  וידאו על פי דרישה 
 הקרנת בכורה:  4 בדצמבר 1952
 משך הקרנה:  115 דקות
 שפת הסרט:  אנגלית
 סוגה:  סרט ביוגרפי, aqua-musical, סרט דרמה 
 מקום התרחשות:  לונדון, ניו יורק 
 תקציב:  2,642,000דולר
 הכנסות:  4,947,000 דולר
 דף הסרט ב־IMDb
 
בת ים השווה מיליון דולר (באנגלית: Million Dollar Mermaid בבריטניה - The One Piece Bathing Suit) הוא סרט ביוגרפי מוזיקלי אמריקאי משנת 1952, בבימויו של מרווין לרוי, עם אסתר ויליאמס, ויקטור מצ'ור ווולטר פידג'ן בתפקידים הראשיים.
התסריט מבוסס בחלקו על הביוגרפיה של השחיינית האוסטרלית אנט קלרמן. המוזיקה נכתבה על ידי אדולף דויטש והכוריאוגרפיה היא של באזבי ברקלי והצילומים של ג'ורג' פולסי שהיה מועמד לפרס אוסקר לצילום הטוב ביותר-צבע.
זה סרטה המפורסם והמצליח ביותר של אסתר ויליאמס והיא מדגימה בו את כישוריה בשחייה, קפיצה למים ושחייה צורנית. היא הייתה מועמדת ל"פרס במבי" (אנ') לשחקנית הטובה ביותר. גם את האוטוביוגרפיה שלה היא קראה בשם זה (1999).
תקציר העלילה

אנט קלרמן (אסתר ויליאמס), ילדה בת 10 ליד סידני בניו סאות' ויילס, אוסטרליה. אביה פרדי (וולטר פידג'ן) הוא מנהל קונסרבטוריון בביתם. אנט נזקקת למכשירים ברגליה החלשות לאחר פוליו והיא "בורחת" מדי פעם לאגם סמוך כדי להתאמן בשחייה ובגיל צעיר זוכה באליפויות באוסטרליה, רגליה מתחזקות והיא אינה זקוקה יותר למכשירי תמיכה.
בגלל המצב בכלכלי הקשה באוסטרליה, נסגר הקונסרבטוריון ופרדי נרשם לעבודה בקונסרבטוריון בלונדון. באניה הם פוגשים את האמרגן ג'יימס סאליבן (ויקטור מצ'ור) ועוזרו דוק (ג'ס ווייט), כשהם מובילים אתם את הקנגורו "סידני" שאולף למופע אגרוף.
בהגיעם ללונדון מתברר שמנהל הקנסרבטוריון מת והקונרבטוריון נסגר. מצבם הכלכלי מידרדר והיא נאלצת למכור את גביעי הניצחון שלה. סאליבן מגיע ומציע לה לשחות מלונדון לג'יניץ' היא עושה זאת לעיניהם של אלפי צופים וזוכה לסיקור בעיתונים. סאליבן מציע להם לשוט לארצות הברית כדי שתוכל להופיע שם המופע שחיה באולם הענק של בניין ההיפודרום (אנ') בניו יורק.
בהגיעם לניו יורק הם נפגשים עם מנהל ההיפודרום, אלפרד הרפר (דייוויטד בריאן) שלא משתכנע מכישוריה.
סאליבן מציע לה לשחות בחוף רביר (Revere Beach) בבוסטון השמרנית. היא נעצרת בגלל בגד הים עם הרגליים החשופות שלה ומובאת למשפט. היא מסבירה לשופט כי אינה יכולה לשחות בשמלות וקורסטים ומציעה הצעת פשרה - להוסיף לבגד הים גרביים ארוכות שיכסו את הרגליים. השופט משתכנע והיא משתחררת.
כעת היא מפורסמת ומתחילה להופיע במופעי שחייה וקפיצה ביריד בבוסטון כשפרדי מנגן בכניסה. סאליבן מבקש לטוס בתחרות טיסה עם פרס של 50,000 דולר היא מנסה לשכנע אותו לוותר אבל הוא מסרב ובאמצע הטייס מטוסו מתרסק והוא נפצע.
בינתיים מופיעה אנט במופעי שחייה צורנית מרהיבים של עשרות שחיינים ושחייניות עם אפקטים רבים. במקום מופיעה גם הבלרינה אנה פבלובה (מריה טולצ'יף) בקטע המפורסם, "הברבור" של סן סנס.
אנט והרפר מתאהבים ועומדים להתחתו אך לפני כן הם טסים להוליווד לצילום הסרט "בתו של נפטון". בעת הצילומים נשבר מכל המים הענק בו היא שוחה והיא נפגעת בעמוד השדרה. סאליבן מגיע לבית החולים ומעודד אותה כי תתגבר על השיתוק כמו שהתגברה עליו בילדותה. הרפר רואה שהיא עדיין אוהבת את סאליבן ועוזב אותם.
צוות השחקנים

| שם השחקן/ית | שם הדמות | הערות |
| --- | --- | --- |
| אסתר ויליאמס | אנט קלרמן |  |
| וולטר פידג'ן | פרדי קלרמן | אביה של אנט |
| ויקטור מצ'ור | ג'יימס סאליבן | אמרגן |
| דייוויד בריאן | אלפרד הרפר | מנהל ההיפודרום |
| ג'ס ווייט | דוק קרונול | עוזרו של סאליבן |
| מריה טולצ'יף | אנה פבלובה | רקדנית בלט |
| דונה קורקורן | אנט קלרמן בגיל 10 |  |
לנטרנים

| --- | --- |
 מבוסס על:  "גרין לנטרן" מאת מרטין נודל דמותו של האל ג'ורדן מאת ג'ון ברום וגיל קיין דמותו של ג'ון סטיוארט מאת דניס אוניל וניל אדמס
 סוגה:  גיבורי-על מדע בדיוני פעולה דרמה פרוצדורלית
 ארץ מקור:  ארצות הברית ארצות הברית
 שפות:  אנגלית
 הפקה
 מפיקים בפועל:  ג'יימס גאן פיטר ספרן
 חברת הפקה:  אולפני די.סי Warner Bros. Television
 שידור
 רשת שידור:  HBO Max
 קישורים חיצוניים
 דף התוכנית ב-IMDb
 
לנטרנים (באנגלית: Lanterns) היא סדרת גיבורי-על אמריקאית שנוצרה עבור שירות הזרמת המדיה "HBO Max, המבוססת על דמויותיהם של האל ג'ורדן וג'ון סטיוארט מבית DC קומיקס. הסדרה עתידה להיות חלק ביקום הקולנועי החדש של DC, בהפקת אולפני די.סי.
פיתוחה של הסדרה החל לראשונה בשנת 2019 כאשר נמסר על פיתוחה והפקתה יהיה אמון המפיק גרג ברלנטי. הסדרה עברה מאז מספר שלבי פיתוח מחדש כאשר ברלנטי, סת' גרהאם-סמית ומארק גוגנהיים הצטרפו לפרויקט. באפריל 2021, נמסר על ליהוקם של פין ויטרוק וג'רמי אירווין וכי הצילומים עתידים להתחיל בשלהי שנת 2021 או בתחילת שנת 2022. עם זאת, באוקטובר 2022, נמסר על מינוי ג'יימס גאן ופיטר ספרן כיושבי ראש ומנכ"לים-שותפים של "אולפני די.סי" החדשים, זאת על מנת שיפיקו יקום משותף חדש עבור "DC קומיקס", שיהיה תחת פיקוחם; ובינואר 2023, השניים הכריזו על פיתוחה המחודש של הסדרה. גאן אף הצהיר כי חיל הפקחים הירוקים ימלא תפקיד מרכזי ביקום הקולנועי החדש.
הסדרה עתידה לעלות לשידור בשירות הזרמת המדיה "HBO Max".